ལོ་རྒྱུས་ཀྱི་ཉམས་མྱོང་དང་སྤྱི་ཚོགས་ཀྱི་རྒྱུན་ཤེས་འདི་དག་ལ་བརྟེན་ནས་བཙན་བྱོལ་གཞུང་གིས་རང་སྐྱོང་གི་བསམ་འཆར་འགྲེལ་བརྗོད་དང་བཅས་པ་རྒྱ་ནག་ལ་སྤྲད་པ་ནི།རྒྱ་ནག་ནང་འབྱུང་རྒྱུའི་གནད་དོན་འདི་དང་འདི་ལྟ་བུའི་ལུང་བསྟན་དང༌།ཡང་ན་སེལ་ཐབས་ཀྱི་ལམ་སྟོན་གཉིས་ཀ་ཡིན་པ་གསལ་བོ་ཆགས་བཞིན་པ་རེད།བོད་མིའི་མངོན་འདོད་དེ་བོད་ཀྱི་ལེགས་བྱང༌།སྐད་ཡིགརིག་གནས།ཁོར་ཡུག་སྲུང་སྐྱོབ་བྱེད་རྒྱུ་ཉག་ཅིག་ཡིན་ཞིང༌།ནང་དོན་རིག་པའི་རབ་ཏུ་ཕྱུག་པའི་རིན་ཐང་དེ་བོད་ཀྱི་རིག་གཞུང་གི་དཀྱིལ་སྙིང་དུ་གྱུར་ཡོད་པ་ནི་གཡོལ་ཐབས་བྲལ་བ་ཞིག་ཡིན་པས།ཆོས་ལུགས་སམ་བོད་བརྒྱུད་ནང་བསྟན་གྱི་བྱེད་སྒོ་ཚང་མ་ཕར་བཅའ་ཁྲིམས་ལ་ལྟོས་ཏེ་བཟོ་བཅོས་ཡོང་རེ་བྱེད་པ་ནི་དངོས་དོན་མ་རྟོགས་པའི་འོལ་ཚོད་རང་རེད།དཔེར་ན།རབ་ཏུ་བྱུང་སྟེ་སྡོམ་པ་ལེན་པའང་ཆོས་ཀྱི་བྱེད་སྒོ་ཡིན་ལ།རབ་བྱུང་བས་བཅས་པར་འགལ་བ་ཞིག་བཅའ་ཁྲིམས་ཀྱིས་དབང་བསྐུར་ཡོད་ཀྱང་བྱེད་ཐབས་མེད་པ་ཞིག་རེད།དེ་ནི་གཉེན་སྒྲིག་མི་ཆོག་པ་ལྟ་བུ་ཡིན།ད་དུང་ལོ་རྒྱུས་རང་བཞིན་ཅན་དང༌།ཆོས་ཀྱི་ནང་དོན་གཙོ་བོ་དང་འབྲེལ་བའི་ཆོས་ཀྱི་བྱེད་སྒོ་ཚང་མ་བཅའ་ཁྲིམས་ཀྱིས་ནམ་ཡང་བསྒྱུར་བཅོས་གཏོང་ཐབས་ཡོད་པ་མ་རེད།དཔེར་ན།ྋརྒྱལ་པཎ་རྣམ་གཉིས་ཀྱི་ཡང་སྲིད་ངོས་འཛིན་གནང་སྲོལ་ལྟ་བུ་རེད།